SKRIFTLIG FORESPØRGSEL P-3610/00

af Reinhold Messner (Verts/ALE) til Kommissionen

(15. november 2000)

Om: Infrastruktur for turismen i Valsesia og på Monterosa

Regionen Piemonte og den selvstyrende region Valle d'Aosta er i gang med forhandlinger, som om kort tid skulle føre til undertegnelse af en hensigtsaftale om en svævebaneforbindelse mellem dalene Valsesia og Valle di Gressoney med det formål at udvikle turismen og skifaciliteterne i de to dale.

Initiativet, der tilsyneladende finansieres af Finpiemonte og Den Europæiske Union, vil indebære en fuldstændig fornyelse af anlæggene i Alagna Valsesia og konstruktion af en ny linje til Punta Indren-gletscheren, der defineres som offentlig transportmiddel i koncession, som vil blive udført af Monterosa 2000 A/S.

Alta Valsesia, de sydlige gletschere på Monterosa og sneområdet i Valle d'Aosta er udpeget som lokaliteter af fællesskabsbetydning i overensstemmelse med direktiv 92/43(1).

Det ovennævnte projekt udgør en potentiel trussel mod Natura 2000-lokaliteterne omkring Monterosa, for så vidt angår miljø og landskab samt vejnet og byplanlægning i forbindelse med de nødvendige arbejder.

- Projektet omfatter f.eks. ikke parkeringspladser eller forbedring af vejnettet på trods af det høje antal turister, som kan forventes at være interesseret i at bruge infrastrukturerne.

- Projektet omtaler ikke, hvorfra man skal indsamle det vand, der er nødvendigt til de kunstige sneanlæg.

- Projektet indeholder ikke nogen undersøgelse af bortskaffelse af spildevand og

- behandler ikke problemerne vedrørende el-forsyning til de nye svævebaner.

Er det rigtigt, at Kommissionen er villig til at yde støtte til svævebanen mellem Valsesia-dalen og Valle di Gressoney?

Kan Kommissionen træffe foranstaltninger for at sikre, at de ovennævnte lokaliteter af fællesskabsbetydning ikke bringes i fare af det pågældende projekt?

Vil Kommissionen sørge for, at fællesskabsdirektiverne vedrørende vurdering af indvirkning på miljøet overholdes i forbindelse med det pågældende projekt?

(1) EFT L 206 af 22.7.1992.

Svar afgivet på Kommissionens vegne af Michel Barnier

(22. december 2000)

Det projekt, som det ærede medlem nævner, samfinansieres under Den Europæiske Fond for Regional Udviklings mål 5b inden for rammerne af foranstaltning IV.2 i det samlede programmeringsdokument for Piemonte-regionen for perioden 1994-1999. De samlede udgifter andrager 14 mia. italienske lire, hvoraf Fællesskabets finansiering udgør 4 943 mia. italienske lire.

Samfinansieringen af denne foranstaltning var betinget af, at der gennemførtes en vurdering af dets samfundsøkonomiske aspekter og miljøvirkning, hvilket skete i 1997.

Projektet er tilsyneladende omfattet af projektklasse 12a (skiløjper, skilifter og tovbaner og hermed forbundet arbejde) som anført i bilag II til Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet(1). I henhold til direktivets artikel 4, stk. 2, skal medlemsstaterne ved hjælp af en undersøgelse i hvert enkelt tilfælde eller grænseværdier eller kriterier fastlagt af medlemsstaten afgøre, om projektet skal vurderes i henhold til artikel 5 til 10. Medlemsstaterne kan beslutte af anvende begge procedurer.

De lokaliteter, som det ærede medlem nævner, er udpeget som lokaliteter af fællesskabsbetydning i overensstemmelse med Rådets direktiv 92/43/EØF af 21. marts 1992 om bevaring af naturtyper samt vilde dyr og planter, og som beskyttede områder i henhold til Rådets direktiv 79/409/EØF af 2. april 1972(2) om beskyttelse af vilde fugle(3). For så vidt angår lokaliteter af fællesskabsbetydning, skal medlemsstaterne tage skridt til at sikre, at der ikke opstår hindringer for, at direktivets målsætninger opfyldes. Selv hvis der ikke er udarbejdet en fællesskabsliste, rådes medlemsstaterne til at afholde sig fra alle aktiviteter, som måtte være til skade for en lokalitet, der er opført på den nationale liste. For så vidt angår beskyttede områder, er planer eller projekter, som ikke er direkte relateret til eller nødvendige for forvaltningen af området, men som sandsynligvis får en indvirkning på den, enten individuelt eller i kombination med andre planer eller projekter, betinget af, at der gennemføres en vurdering af indvirkningen på området på baggrund af målsætningerne for dennes beskyttelse.

I det foreliggende tilfælde var Kommissionen ikke bekendt med den situation, som det ærede medlem beskriver. Den vil derfor tage skridt til at indhente oplysninger herom og sikre, at Fællesskabets forskrifter overholdes.

(1) EFT L 73 af 14.3.1997.

(2) EFT L 206 af 22.7.1992.

(3) EFT L 103 af 25.4.1979.